ອີຣ່ານ ເປັນເຈົ້າພາບ ຈັດກອງປະຊຸມບໍ່ຮ່ວມກຸ່ມ (ວີດີໂອ)
ບັນດາ​ຜູ້​ແທນ​ຈາກເກືອ​ບ 120 ປະ​ເທດ ​ໄດ້​ໄປ​ເຕົ້າ​ໂຮມ​ກັນ ຢູ່​ເຕ​ຫະຣານ ​ເພື່ອ​​ເຂົ້າ​ຮ່ວມ​ກອງປະ​ຊຸມ​ຂອງ ຂະ​ບວນການ ບໍ່​ຮ່ວມ​ກຸ່ມ.
ບັນດາຜູ້ແທນຈາກເກືອບ 120 ປະເທດ ຊຶ່ງຮວມທັງຜູ້ນໍາ ປະເທດຫລາຍສິບຄົນ ໄດ້ໄປເຕົ້າໂຮມກັນຢູ່ທີ່ເຕຫະຣານ ເມືອງຫລວງຂອງອິຣ່ານ ເພື່ອເຂົ້າຮ່ວມກອງປະຊຸມຂອງ ຂະບວນການບໍ່ຮ່ວມກຸ່ມ ໃນພິທີໄຂກອງປະຊຸມໃນວັນອາທິດວານນີ້ ລັດຖະມົນຕີການຕ່າງປະເທດອິຣ່ານ ທ່ານ Ali Akbar Salehi ໄດ້ຮຽກຮ້ອງໃຫ້ບັນດາຜູ້ນໍາຂອງຂະບວນການບໍ່ຮ່ວມກຸ່ມ ຫລື NAM ຈົ່ງພາກັນຕ້ານຢັນການລົງໂທດທີ່ບັນດາປະເທດຕາເວັນຕົກ ໄດ້ປະກາດໃຊ້ເພື່ອລົງໂທດອິຣ່ານ ຍ້ອນກິດຈະກໍາດ້ານອາວຸດ ນິວເຄລຍຂອງອິຣ່ານນັ້ນ ທ່ານ Salehi ຍັງໄດ້ຊັກຊວນໃຫ້ຂະບວນການ NAM ເອົາທ່າທີ ຕໍ່ຕ້ານການກໍ່ການຮ້າຍ ໂດຍສະເພາະຢ່າງຍິ່ງ ປະເພດທີ່ໄດ້ຮັບການອຸບປະຖໍາຈາກລັດ ແລະກ່າວຫາພວກໜ່ວຍສືບລັບຂອງ ສະຫະລັດ ອັງກິດ ແລະອິສຣາແອລ ວ່າມີສ່ວນພົວ ພັນໃນການສັງຫານ ນັກວິທະຍາສາດນິວເຄລຍອີຣ່ານ ສີ່ຄົນ ນັບແຕ່ປີ 2010 ມານັ້ນ ດ້ວຍການທີ່ອິຣ່ານໃຫ້ການສະໜັບສະໜຸນແກ່ ປະທານາທິບໍດີ ຊີເຣຍ ທ່ານ Bashar al-Assad ນັ້ນ ຈຶ່ງມີທາງເປັນໄປໄດ້ວ່າ ວິກິດການຂອງຊີເຣຍ ຈະຢູ່ໃນລະດັບສູງ ຂອງ ຫົວຂໍ້ການປະຊຸມ ເປັນເວລາ ຫ້າມື້ ຄັ້ງນີ້